CELEX: 52015PC0416
Language: hr
Date: 2015-09-03
Title: Prijedlog PROVEDBENE ODLUKE VIJEĆA o izmjeni Provedbene odluke 2013/54/EU kojom se Republici Sloveniji odobrava uvođenje posebne mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 3.9.2015.
            COM(2015) 416 final
            2015/0185(NLE)
            Prijedlog
            PROVEDBENE ODLUKE VIJEĆA
            o izmjeni Provedbene odluke 2013/54/EU kojom se Republici Sloveniji odobrava uvođenje posebne mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  U skladu s člankom 395. stavkom 1. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost (dalje u tekstu „Direktiva o PDV-u”), Vijeće, koje djeluje jednoglasno na prijedlog Komisije, može odobriti bilo kojoj državi članici primjenu posebnih mjera za odstupanje od odredbi te Direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza.
               
               
                  Dopisima evidentiranim u Komisiji 27. svibnja 2015. i 17. lipnja 2015. Slovenija je zatražila odobrenje za nastavak izuzimanja poreznih obveznika čiji godišnji promet nije viši od 50 000 EUR. U skladu s člankom 395. stavkom 2. Direktive o PDV-u Komisija je dopisima od 24. lipnja 2015. obavijestila druge države članice o zahtjevu Slovenije. Dopisom od 25. lipnja 2015. Komisija je obavijestila Sloveniju da ima sve informacije koje smatra potrebnima za razmatranje zahtjeva.
               
               
                  Opći kontekst
               
               
                  Glavom XII. poglavljem 1. Direktive o PDV-u državama članicama omogućuje se primjena posebnih programa za mala poduzeća, uključujući mogućnost izuzeća poreznih obveznika čiji godišnji promet ne prelazi određeni iznos. Tim se izuzećem podrazumijeva da porezni obveznik ne mora obračunati PDV na svoje isporuke, a stoga ne može ni odbiti PDV od svojeg inputa.
               
               
                  U skladu s člankom 287. stavkom 15. Direktive o PDV-u Slovenija može izuzeti od plaćanja PDV-a porezne obveznike čiji godišnji promet nije viši od protuvrijednosti 25 000 EUR u nacionalnoj valuti.
               
               
                  Slovenija je 2012. zatražila odstupanje kako bi malim poduzetnicima pojednostavnila obveze u vezi s PDV-om te nacionalnoj poreznoj upravi olakšala naplatu poreza. Provedbenom odlukom Vijeća 2013/54/EU od 22. siječnja 2013. Vijeće je Sloveniji do 31. prosinca 2015. odobrilo izuzeće od plaćanja PDV-a za porezne obveznike čiji godišnji promet nije viši od 50 000 EUR. Ta mjera nije obvezna za porezne obveznike. Na temelju tog iskustva Slovenija je sada zatražila produženje te mjere koja i dalje ne bi bila obvezna za porezne obveznike.
               
               
                  Prema informacijama koje je dostavila Slovenija, krajem 2013. oporezivi promet manji od 50 000 EUR imalo je 51,45 % obveznika PDV-a, a prihod ostvaren od njihovog PDV-a činio je samo 1 % ukupnog prihoda od PDV-a. Osim toga, broj poreznih obveznika koji su registrirani kao obveznici PDV-a s pragom od 25 000 EUR do 50 000 EUR smanjio se i 2013. i 2014. To znači da se sve veći broj malih poduzetnika koristi mjerom pojednostavnjenja.
               
               
                  Prema informacijama koje je dostavila Slovenija čini se da mjera ima zanemariv učinak na prikupljeni prihod od PDV-a u fazi konačne potrošnje.
               
               
                  Stoga se predlaže da se odstupanje produži za još jedno razdoblje do najranije 31. prosinca 2018. ili do stupanja na snagu Direktive o pragovima godišnjeg prometa ispod kojih se porezni obveznici mogu izuzeti od plaćanja PDV-a.
               
            
            
               •Usklađenost s postojećim odredbama politike u tom području politike
            
            
               
                  Slična odstupanja dana su drugim državama članicama.
               
            
            
               •Usklađenost s drugim politikama Unije
            
            
               
                  Mjera je u skladu s ciljevima Unije za male poduzetnike, utvrđenima u Komunikaciji Komisije „Počnimo od malih” – „Akt o malom poduzetništvu za Europu” (COM(2008) 394 od 25. lipnja 2008.).
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               
                  Članak 395. Direktive o PDV-u.
               
            
         
         
            
               •Supsidijarnost (za neisključivu nadležnost) 
            
            
               
                  Prijedlog je u isključivoj nadležnosti Europske unije. Stoga se načelo supsidijarnosti ne primjenjuje.
               
            
            
               •Proporcionalnost
            
            
               
                  Prijedlog je u skladu s načelom proporcionalnosti iz sljedećih razloga.
               
               
                  Odluka se odnosi na odobrenje dano državi članici na njezin zahtjev i ne predstavlja nikakvu obvezu.
               
               
                  S obzirom na ograničeno područje primjene odstupanja, posebna je mjera proporcionalna cilju koji se želi postići.
               
            
            
               •Odabir instrumenta
            
            
               
                  Predloženi instrumenti: Provedbena odluka Vijeća.
               
               
                  U skladu s člankom 395. Direktive o PDV-u odstupanje od uobičajenih pravila o PDV-u moguće je samo uz odobrenje Vijeća koje djeluje jednoglasno na prijedlog Komisije. Osim toga, Provedbena odluka Vijeća najprikladniji je instrument s obzirom na to da ona može biti upućena pojedinoj državi članici.
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Ex post evaluacije / provjere prikladnosti postojećeg zakonodavstva
            
            
               
                  Nije primjenjivo.
               
            
            
               •Savjetovanja s dionicima
            
            
               
                  Nije relevantno.
               
            
            
               •Prikupljanje i primjena stručnog znanja
            
            
               
                  Nije bilo potrebno obratiti se vanjskim stručnjacima. 
               
            
            
               •Procjena učinka
            
            
               
                  Cilj je prijedloga Provedbene odluke Vijeća nastaviti tijekom dodatne tri godine mjeru pojednostavnjenja kojom se za poslovne subjekte s godišnjim prometom koji nije viši od 50 000 EUR uklanjaju brojne obveze u vezi s PDV-om te ona stoga ima potencijalno pozitivan učinak na smanjenje administrativnog opterećenja za poduzetnike i poreznu upravu bez znatnog utjecaja na ukupni prihod od PDV-a. Zbog uskog područja primjene odstupanja i njegove vremenski ograničene primjene, učinak će u svakom slučaju biti ograničen.
               
            
            
               4.UTJECAJ NA PRORAČUN
            
            
               
                  Prijedlog ne utječe na proračun EU-a jer će Slovenija izvršiti izračun naknade u skladu s člankom 6. Uredbe Vijeća (EEZ, EURATOM) br. 1553/89.
               
            
         
         
            
               5.OSTALI ELEMENTI
            
            
               
                  Prijedlog sadržava klauzulu o vremenskom ograničenju valjanosti: za ovo odstupanje utvrđen je automatski rok do 31. prosinca 2018.
               
            
            
               2015/0185 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o izmjeni Provedbene odluke 2013/54/EU kojom se Republici Sloveniji odobrava uvođenje posebne mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost
               
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  1
               , a posebno njezin članak 395. stavak 1.,
            
            
               uzimajući u obzir prijedlog Europske komisije,
            
            
               budući da:
            
            
               (1)Člankom 287. stavkom 15. Direktive 2006/112/EZ Sloveniji se odobrava da od poreza na dodanu vrijednost (PDV) izuzme porezne obveznike čiji godišnji promet ne prelazi 25 000 EUR.
            
            
               (2)Provedbenom odlukom Vijeća 2013/54/EU
                  2
                Sloveniji je do 31. prosinca 2015. kao odstupanje odobreno izuzeće od plaćanja PDV-a za porezne obveznike čiji godišnji promet nije viši od 50 000 EUR.
            
            
               (3)Dopisima evidentiranim u Komisiji 27. svibnja 2015. i 17. lipnja 2015. Slovenija je zatražila odobrenje za produženje mjere kojom se odstupa od članka 287. stavka 15. Direktive 2006/112/EZ kako bi mogla nastaviti izuzimati od PDV-a porezne obveznike čiji godišnji promet nije viši od 50 000 EUR. Tom bi mjerom navedeni porezni obveznici i dalje bili izuzeti od određenih ili svih obveza u vezi s PDV-om iz glave XI. poglavlja 2. do 6. Direktive 2006/112/EZ.
            
            
               (4)Komisija je dopisima od 24. lipnja 2015. obavijestila druge države članice o zahtjevu Slovenije. Dopisom od 25. lipnja 2015. Komisija je obavijestila Sloveniju da ima sve informacije koje smatra potrebnima za razmatranje zahtjeva.
            
            
               (5)Prema informacijama koje je dostavila Slovenija, krajem 2013. oporezivi promet manji od 50 000 EUR imalo je 51,45 % obveznika PDV-a, što je iznosilo samo 1 % ukupnog prihoda od PDV-a.
            
            
               (6)S obzirom na to da su se zbog tog višeg praga malim poduzetnicima smanjile obveze povezane s PDV-om te da se ti poduzetnici i dalje mogu odlučiti za primjenu uobičajenih odredbi o PDV-u u skladu s člankom 290. Direktive 2006/112/EZ, Sloveniji bi trebalo odobriti primjenu te mjere tijekom daljnjeg ograničenog razdoblja.
            
            
               (7)Odstupanje ne utječe na vlastita sredstva Unije koja proizlaze iz PDV-a jer će Slovenija izvršiti izračun naknade u skladu s člankom 6. Uredbe Vijeća (EEZ, EURATOM) br. 1553/89
                  3
               . 
            
            
               (8)Provedbenu odluku 2013/54/EU trebalo bi stoga na odgovarajući način izmijeniti,
            
            
               DONIJELO JE OVU ODLUKU: 
            
         
         
            
               Članak 1.
            
            
               U članku 2. drugom stavku Provedbene odluke 2013/54/EU datum „31. prosinca 2015.” zamjenjuje se datumom „31. prosinca 2018.”.
            
            
               Članak 2.
            
            
               Ova je Odluka upućena Republici Sloveniji.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  SL L 347, 11.12.2006., str. 1.
               
               
                  
                     (2)
                  Provedbena odluka Vijeća 2013/54/EU od 22. siječnja 2013. kojom se Republici Sloveniji odobrava uvođenje posebne mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 22, 25.1.2013., str. 15.).
               
               
                  
                     (3)
                  Uredba Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (SL L 155, 7.6.1989., str. 9.).